Video: ‘Iron Man’ gee bioniese arm vir sewejarigeSkermskoot uit die video Alex Pring (7) is met ŉ gedeeltelik ontwikkelde regterarm gebore, maar het onlangs ŉ 3D-gedrukte bioniese arm ontvang van die strokiesprentheld, Iron Man. Robert Downey Jr, wat die rol van Tony Stark in die jongste drie Iron Man-rolprente vertolk, het self die kunslidmaat aan Alex oorhandig. Downey het ook een van die arms saamgebring wat hy in die fliek gedra het en die video op sy Facebook-blad gelaai. Alex se arm is geskep deur Limbitless Solutions, ŉ vrywilligergroep wat deur Albert Manero begin is. Manero, ŉ PhD-student in ingenieurswese by die Universiteit van Sentraal Florida, druk die 3D-lidmate om dit dan gratis of baie goedkoop aan kinders beskikbaar te stel. Alex se nuwe arm is die eerste van sy soort wat Limbitless gemaak en geskenk het aan ŉ behoeftige kind. Soortgelyke prosteses kos tot $40 000 (byna R500 000), maar danksy Limbitless se tegnologie kos só arm slegs $350 (ongeveer R4 300). Die eerste ding wat Alex met ŉ vorige prostese gedoen het, was om sy ma te omhels. Sien dié video hier.